Alternatyva Vokietijai

Alternatyva Vokietijai (, AfD) – dešiniojo politinio sparno, itin konservatyvi, nacionalistinė, euroskeptiška Vokietijos politinė partija, dažnai įvardijama kaip populistinė. Ji susikūrė, kaip reakcija į euro gelbėjimą, 2013 m. vasario 6 d. Berlyne. 2014 m. laimėjo pirmuosius Vokietijos federalinių žemių rinkimus, o nuo 2018 m. atstovauja 16 iš 16 žemių parlamentų. 2017 m. vykusiuose federaliniuose Bundestago rinkimuose partija surinko 12,6 % balsų ir tapo trečia pagal surinktus balsus partija Vokietijoje.

Sėkmė rinkimuose 
Partijos lyderiai iki 2015 m. liepos mėnesio buvo Bernd Lucke (Berndas Liukė), Frauke Petry (Fraukė Petri) ir Konrad Adam (Konradas Adamas). Po keletą mėnesių trukusių vidinių partijos permainų lygiaverčiais partijos lyderiais tapo Frauke Petry (Fraukė Petri) ir Jörg Meuthen (Jorgas Moitenas). Nuo partijos atsiskyręs Bernd Lucke (Berndas Liukė) įkūrė partiją „Pažangos ir veržimosi į priekį aljansas“ (Allianz für Fortschritt und Aufbruch).

2017 m. rugsėjo 24 d. įvyko rinkimai į Vokietijos federalinį parlamentą – Bundestagą, per kuriuos partija pirmą kartą savo ir visos šalies istorijoje jame iškovojo vietų. Pelniusi net 93 mandatus iš 630 esamų, AfD tapo trečia pagal dydį partija Bundestage. Radikaliais pasisakymais garsėjantis AfD sąrašo vedlys Alexander Gauland (Aleksandras Gaulandas) neslėpė džiaugsmo AfD rezultatais, vadino tai didinga diena partijai ir išlaikė savo stilių komentuodamas būsimą darbą Bundestage. Jis pažadėjo spausti kanclerę Angela Merkel, panaudodamas spalvingą dviprasmį žodį, kuris reiškia tiek vaikyti, tiek medžioti. Pasak jo, partija nori „susigrąžinti mūsų šalį ir mūsų tautą“. „Mes pakeisime šią šalį“, – pareiškė jis.

Vokietijos didžiosios politinės partijos ir jų laimėtos vietos Bundestage:
 Vokietijos krikščionių demokratų sąjunga (CDU) – Angela Merkel (Angela Merkel) Krikščionių socialinė sąjunga (CSU) – Horst Seehofer (Horstas Syhoferis) – 246 vietos Bundestage.
 Vokietijos socialdemokratų partija (SPD) – Martin Schulz (Martinas Šulcas) – 153 vietos.
 Alternatyva Vokietijai (AfD) – Frauke Petry (Fraukė Petri) ir Jörg Meuthen (Jorgas Moitenas) – 94 vietos.
 Laisvoji demokratų partija (FDP) – Christian Lindner (Christianas Lindneris) – 80 vietų.
 Kairiųjų partija (Die Linke) – Katja Kipping (Katia Kiping) ir Bernd Riexinger (Berndas Ryksingeris) – 69 vietos.
 Aljansas ’90/Žalieji (BÜ/90) – Simone Peter (Simona Peter) ir Cem Özdemir (Kemas Ozdemiris) – 67 vietos.

2017 m. rugsėjo 29 d. Fraukė Petri ir Mario Mieruch pasitraukė iš partijos. Vieninteliu partijos lyderiu liko Jorgas Moitenas. 2017 m. gruodžio 2 d. antruoju partijos lyderiu tapo Aleksandras Gaulandas. 2018 m. gruodžio 17 d. iš partijos pastraukė Uwe Kamann. Po jo pasitraukimo Bundestage liko 91 partijos narys.

2019 m. gegužės 26 d. vykusiuose Europos Parlamento rinkimuose partija surinko 11 % balsų.

Šaltiniai

Nuorodos 
 Partijos tinklalapis
 http://www.vz.lt/verslo-aplinka/2017/09/24/balsavusiujuapklausa-zada-pergale-merkel-ir-afd#ixzz4tcZyLfRF
 http://www.propatria.lt/2017/09/rinkimuose-i-vokietijos-parlamenta.html

Vokietijos partijos